Vier doodgeskiet by VSA-winkelsentrum | Maroela Media
Foto: Dean Rutz/The Seattle Times via AP
Vier vroue is Vrydagaand by 'n winkelsentrum in Burlington, in die Amerikaanse deelstaat Washington, doodgeskiet.
Sers. Mark Francis van die Washington-polisie het gesê 'n gewapende man het omstreeks 19:00 Vrydagaand by Macy's in die Cascade Mall ingestap en op inkopiegangers losgebrand. Vier vroue is doodgeskiet en 'n man is kritiek gewond.
Die skieter het hierna te voet gevlug en die polisie was Saterdagoggend steeds op soek na hom. Volgens Francis is die motief vir die skietery nog nie bekend nie.
Kringtelevisebeeldmateriaal van die vermeende skieter.
Die FBI het polisiebeamptes bygestaan in die soektog na die verdagte.
Tari Caswell, 'n inkopieganger, het aan die Skagit Valley Herald gesê sy was in 'n aantrekhokkie toe sy vier skote gehoor het. "Daarna het ek nog sewe skote gehoor. Ek het net daar gebly. Dit het later stil geraak voordat ek 'n vrou om hulp hoor skree het. 'n Man het my en 'n ander vrou kom haal en ons het by die winkel uitgehardloop."
Die winkelsentrum is na die voorval ontruim.
Op 17 September het 'n man 10 mense met 'n mes gesteek by 'n winkelsentrum in Minnesota, voordat hy deur 'n polisiebeampte doodgeskiet is.